Dôvodová správa

A.
všeobecná časť

Ministerstvo pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 165/2023 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky vo vybraných poľnohospodárskych sektoroch v znení neskorších predpisov (ďalej len „návrh nariadenia vlády“) na základe Plánu legislatívnych úloh vlády Slovenskej republiky na rok 2026.
V Slovenskej republike poskytovanie podpory Európskej únie financovanej z Európskeho poľnohospodárskeho záručného fondu alebo z Európskeho poľnohospodárskeho fondu pre rozvoj vidieka v rámci spoločnej poľnohospodárskej politiky a vnútroštátnej finančnej pomoci, ktorú popri tejto podpore možno poskytovať, poskytovanej na opatrenia v sektore ovocia a zeleniny, mlieka a mliečnych výrobkov, bravčového mäsa, ovčieho a kozieho mäsa a ostatných výrobkov limitovanom výlučne na zemiaky (ďalej len „sektor zemiakov“) upravuje nariadenie vlády Slovenskej republiky č. 165/2023 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky vo vybraných poľnohospodárskych sektoroch v znení neskorších predpisov. 
Cieľom návrhu nariadenia vlády je implementovať zmeny a doplnenia Strategického plánu spoločnej poľnohospodárskej politiky uskutočnené jeho 5. modifikáciou a zmeny a doplnenia uskutočnené na základe oznámení zaslaných Európskej komisii v priebehu roka 2026. 
Predovšetkým ide doplnenie nového opatrenie v sektore mlieka a mliečnych výrobkov, ktorým je obnova chovu zvierat na produkciu mlieka a mliečnych výrobkov po ich povinnom usmrtení, ktoré sa vykonalo zo zdravotných dôvodov, alebo po ich strate v dôsledku prírodných katastrof, aktualizáciu špecifikácie opatrení v sektore ovocia a zeleniny, opatrení v sektore mlieka a mliečnych výrobkov, opatrení v sektore bravčových výrobkov a opatrení v sektore zemiakov. Okrem toho sa ustanovujú nové povinné prílohy k žiadosti o poskytnutie podpory na opatrenia v uvedených sektoroch alebo o poskytnutie preddavku tejto podpory, ktorými sa bude preukazovať spĺňanie podmienok podľa čl. 52 ods. 5a a 7 nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení (doplnených 18. augusta 2026).

Návrh nariadenia vlády nebude mať vplyvy na rozpočet verejnej správy, na limit verejných výdavkov, na manželstvo, rodičovstvo a rodinu, nebude mať sociálne vplyvy, vplyvy na životné prostredie, vplyvy na informatizáciu spoločnosti, ani vplyvy na služby verejnej správy pre občana. Návrh nariadenia vlády bude mať pozitívny vplyv na podnikateľské prostredie.

Návrh nariadenia vlády je v súlade s Ústavou Slovenskej republiky, ostatnými ústavnými zákonmi, s ostatnými zákonmi, nálezmi Ústavného súdu Slovenskej republiky, právne záväznými aktmi Európskej únie, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh nariadenia vlády nie je predmetom vnútrokomunitárneho pripomienkového konania.

